b'\n_START_ARTICLE_\nArtemis Fowl: Ikuisuuskoodi\n_START_SECTION_\nJuoni\n_START_PARAGRAPH_\nArtemis Fowlin is\xc3\xa4 on toipumassa parhaillaan Helsingin yliopistollisessa keskussairaalassa viruttuaan vuosia Ven\xc3\xa4j\xc3\xa4n mafian vankina ja Artemiksen pelastettua h\xc3\xa4net. H\xc3\xa4nen luonteensa on muuttunut ja h\xc3\xa4n aikoo lopettaa kaikki Fowlin suvun rikolliset toimet. Artemis p\xc3\xa4\xc3\xa4tt\xc3\xa4\xc3\xa4 kuitenkin viel\xc3\xa4 vied\xc3\xa4 loppuun er\xc3\xa4\xc3\xa4n h\xc3\xa4m\xc3\xa4rist\xc3\xa4 hankkeistaan, johon liittyy h\xc3\xa4nen keijuilta kaappaamansa huipputekniikka. H\xc3\xa4n on nimitt\xc3\xa4in kehitt\xc3\xa4nyt supertietokoneen, Kuution, jolla voi ohjata ja hallita kaikkea vakoilusatelliiteista sotilaslasereihin. Artemis joutuu kuitenkin ison ongelman eteen: kunnianhimoinen ja suuruudenhullu amerikkalainen liikemies, Jon Spiro kaappaa laitteen tullakseen koko maailman valtiaaksi. Artemiksen t\xc3\xa4ytyy saada laitteensa takaisin \xe2\x80\x93 keinoja kaihtamatta. Niinp\xc3\xa4 h\xc3\xa4n pyyt\xc3\xa4\xc3\xa4 keijujen apua taistelussa Spiroa ja t\xc3\xa4m\xc3\xa4n k\xc3\xa4tyreit\xc3\xa4 vastaan. Keijut suostuvat, sill\xc3\xa4 uhkaa kuution v\xc3\xa4\xc3\xa4riin k\xc3\xa4siin joutuminen heit\xc3\xa4kin. Artemis kumppaneineen tunkeutuu Spiron p\xc3\xa4\xc3\xa4majaan Chicagossa. He n\xc3\xa4yttelev\xc3\xa4t purkavansa koodia ja tuhoavansa tietokoneen, mutta oikeasti naruttavat Spiroa.'